Document ID: 32007D0588

KOMISSION PÄÄTÖS,
tehty 24 päivänä elokuuta 2007,
tietyistä suu- ja sorkkataudin vastaisista suojatoimenpiteistä Yhdistyneessä kuningaskunnassa tehdyn päätöksen 2007/554/EY muuttamisesta
(tiedoksiannettu numerolla K(2007) 4058)
(ETA:n kannalta merkityksellinen teksti)
(2007/588/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinlääkärintarkastuksista yhteisön sisäisessä kaupassa sisämarkkinoiden toteuttamista varten 11 päivänä joulukuuta 1989 annetun neuvoston direktiivin 89/662/ETY (1) ja erityisesti sen 9 artiklan 4 kohdan,
ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY (2) ja erityisesti sen 10 artiklan 4 kohdan
sekä katsoo seuraavaa:
(1)
Yhdistyneessä kuningaskunnassa on todettu suu- ja sorkkatautitapauksia.
(2)
Yhdistyneen kuningaskunnan suu- ja sorkkatautitilanne saattaa vaarantaa muiden jäsenvaltioiden karjat elävien sorkkaeläinten kaupan ja eräiden niistä saatavien tuotteiden markkinoille saattamisen vuoksi.
(3)
Komissio teki Yhdistyneen kuningaskunnan tautitilanteen vuoksi päätöksen 2007/554/EY (3) vahvistaakseen Yhdistyneen kuningaskunnan toteuttamia suu- ja sorkkataudin torjuntatoimenpiteitä.
(4)
Rajoitusten alaisia alueita voidaan nyt kuitenkin muuttaa, jotta otetaan huomioon saastuneisiin tiloihin jäljitetyt mahdolliset kontaktit sekä eläinten ja tuotteiden siirtoja koskevan valvonnan toteuttaminen.
(5)
Tässä vaiheessa ja Yhdistyneen kuningaskunnan toimittamiin tietoihin perustuen päätöksen 2007/554/EY liitteessä I ja liitteessä II lueteltuihin alueihin tulisi sisältyä Surreyssa sijaitsevat vahvistettuja taudinpurkauksia ympäröivät suojavyöhykkeet ja niitä ympäröivä vahvistettu valvontavyöhyke, jotka perustettiin yhteisön toimenpiteistä suu- ja sorkkataudin torjumiseksi, direktiivin 85/511/EY sekä päätösten 89/531/ETY ja 91/665/ETY kumoamisesta ja direktiivin 92/46/ETY muuttamisesta 29 päivänä syyskuuta 2003 annetulla neuvoston direktiivillä 2003/85/EY (4).
(6)
Epidemiologisen tilanteen ja suuren riskin alueella toteutettujen tehokkaiden torjuntatoimenpiteiden vuoksi edellä mainitulla muutoksella poistetaan pienennetyn suuririskisen alueen ja taudista vapaan alueen välinen puskurivyöhyke Yhdistyneessä kuningaskunnassa. Se edellyttää kuitenkin, että valvontavyöhykkeen ulkopuolella olevaan Ison-Britannian osaan sovelletaan samoja eläinlääkinnällistä valvontaa ja eläinlääkärintodistuksia koskevia lisävaatimuksia kuin Pohjois-Irlannissa päätöksen 2007/554/EY tultua voimaan.
(7)
Lisäksi olisi peruutettava hevoseläinten siirtoja koskevat rajoitukset ja vaatimus desinfioida ajoneuvojen renkaat kaikkialla Yhdistyneessä kuningaskunnassa.
(8)
Tilannetta tarkastellaan uudelleen elintarvikeketjua ja eläinten terveyttä käsittelevän pysyvän komitean kokouksessa, joka on tarkoitus pitää 11 päivänä syyskuuta 2007, ja toimenpiteitä mukautetaan tarvittaessa.
(9)
Päätöstä 2007/554/EY olisi sen vuoksi muutettava.
(10)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Muutetaan päätös 2007/554/EY seuraavasti:
1)
Poistetaan 10 artiklan 2 kohta ja 12 artikla.
2)
Korvataan 17 artiklassa ilmaisu ”25 päivään elokuuta 2007” ilmaisulla ”15 päivään syyskuuta 2007.”
3)
Korvataan liitteet I ja II tämän päätöksen liitteellä.
2 artikla
Jäsenvaltioiden on muutettava kauppaan soveltamansa toimenpiteet tämän päätöksen mukaisiksi. Niiden on ilmoitettava niistä viipymättä komissiolle.
3 artikla
Tämä päätös on osoitettu kaikille jäsenvaltioille.
Tehty Brysselissä 24 päivänä elokuuta 2007.

Labels: 17
20
0
6
18